Moliya-xo‘jalik faoliyatini amalga oshirmayotgan va qonunchilikda belgilangan muddatlarda o‘zlarining ustav jamg‘armalarini shakllantirmagan korxonalarni tugatish tartibi to‘g‘risidagi Nizomga qo‘shimcha va o‘zgartirishlar kiritish haqida

O‘zbekiston Respublikasi Prezidentining “O‘zbekiston Respublikasini yanada rivojlantirish bo‘yicha Harakatlar strategiyasi to‘g‘risida” 2017-yil 7-fevraldagi PF-4947-son Farmoniga muvofiq, shuningdek moliya-xo‘jalik faoliyatini amalga oshirmayotgan va qonunchilikda belgilangan muddatlarda o‘zlarining ustav jamg‘armalarini shakllantirmagan korxonalarni tugatish mexanizmlarini yanada takomillashtirish maqsadida Vazirlar Mahkamasi qaror qiladi: 
 1. Vazirlar Mahkamasining 1999-yil 3-iyuldagi 327-son qarori (O‘zbekiston Respublikasi QT, 1999-y., 7-son, 35-modda) bilan tasdiqlangan Moliya-xo‘jalik faoliyatini amalga oshirmayotgan va qonunchilikda belgilangan muddatlarda o‘zlarining ustav jamg‘armalarini shakllantirmagan korxonalarni tugatish tartibi to‘g‘risidagi Nizomga ilovaga muvofiq qo‘shimcha va o‘zgartirishlar kiritilsin.
 2. Vazirliklar va idoralar o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsinlar. 
 3. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari R.S. Azimov zimmasiga yuklansin.
 1. 1.1-banddagi “bank hisobvaraqlari” so‘zlari “talab qilib olinguncha depozit hisobvaraqlari” so‘zlari bilan almashtirilsin.
 2. Quyidagi mazmundagi 1.31-band bilan to‘ldirilsin:
 “1.31. Ushbu Nizom qoidalari:
 banklar va kredit byurolarini;
 davlat organlarini, nodavlat notijorat tashkilotlarini, shu jumladan ularning yuridik shaxslar hisoblanadigan alohida bo‘linmalarini (vakolatxonalari va filiallarini), shuningdek xalqaro va xorijiy nodavlat notijorat tashkilotlarining vakolatxonalari va filiallarini;
 sud tomonidan bankrot deb e’lon qilingan korxonalarni tugatishda qo‘llanilmaydi”.
 3. 1.4-band quyidagi tahrirda bayon etilsin:
 “1.4. Moliya-xo‘jalik faoliyatini amalga oshirmayotgan va (yoki) qonunchilikda belgilangan muddatlarda o‘zlarining ustav jamg‘armalarini shakllantirmagan korxonalar faoliyatini bundan buyon davom ettirishining maqsadga muvofiqligi to‘g‘risidagi masalani hal etish, shuningdek korxonalarni tugatish jarayonini xo‘jalik sudlari qarorlari bo‘yicha amalga oshirish (ularning muassislari, qatnashchilari ularni tugatishga rozi bo‘lmagan, shuningdek ko‘rsatib o‘tilgan shaxslar turar joyini aniqlash va ularni tugatish jarayoniga jalb etishni ta’minlash mumkin bo‘lmagan holatlarda) tumanlar va shaharlar hokimliklari huzuridagi maxsus komissiyalar (keyingi o‘rinlarda maxsus komissiya deb ataladi) tomonidan amalga oshiriladi”.
 4. 2.2-bandning birinchi xatboshidagi “ikki hafta” so‘zlari “bir hafta” so‘zlari bilan almashtirilsin.
 5. 2.8-band quyidagi tahrirda bayon etilsin:
 “2.8. Soliq organi maxsus komissiyaning mazkur Nizomning 2.6-bandida nazarda tutilgan xulosasini (qarorini) olgan kundan boshlab uch kun muddatda korxonalarning davlat budjeti va davlat maqsadli jamg‘armalariga majburiy to‘lovlar bo‘yicha qarzlarini aniqlaydi va:
 soliqlar hamda davlat budjeti va davlat maqsadli jamg‘armalariga majburiy to‘lovlar bo‘yicha qarzlari bo‘lmagan korxonalar bo‘yicha — ularni tugatish to‘g‘risidagi taqdimnomani va maxsus komissiya xulosasini ro‘yxatdan o‘tkazuvchi organga yuboradi;
 davlat budjeti va davlat maqsadli jamg‘armalariga majburiy to‘lovlar bo‘yicha to‘lanmagan qarzlari mavjud korxonalar bo‘yicha — ularning soliq qarzlarini undiradi yoki umidsiz soliq qarzlari mavjud korxonalarni belgilangan tartibda hisobdan chiqarish choralarini ko‘radi.
 Agar davlat budjeti va davlat maqsadli jamg‘armalariga majburiy to‘lovlar bo‘yicha to‘lanmagan qarzlar soliq xizmati organi tomonidan undirilsa, u holda soliq xizmati organi uch kun muddatda korxonani tugatish to‘g‘risidagi taqdimnomani va maxsus komissiya xulosasini ro‘yxatdan o‘tkazuvchi organga yuboradi”.
 6. 3.6-bandining birinchi xatboshi quyidagi tahrirda bayon etilsin:
 “Maxsus komissiya korxonaning pul mablag‘larini milliy va xorijiy valyutadagi yagona hisobvaraqlarini (tugatish hisob raqamini) jamlash bo‘yicha korxonaga xizmat ko‘rsatuvchi bankka topshiriq yuboradi. Korxonaga xizmat ko‘rsatuvchi bank bir hafta muddatda korxonaning pul mablag‘larini milliy va xorijiy valyutadagi yagona hisobvaraqlarida jamlaydi va tugatish hisob raqamidagi qoldiqlar to‘g‘risidagi ma’lumotlarni ko‘rsatgan holda maxsus komissiyaga taqdim etadi”.
 7. 3.10 va 3.11-bandlar quyidagi tahrirda bayon etilsin:
 “3.10. Maxsus komissiya bankdagi tugatish hisob raqamini yopadi, davlat ro‘yxatidan o‘tkazilganligi to‘g‘risidagi guvohnomani bekor qilish hamda muhrni, burchakli va boshqa shtamplarni yo‘q qilish uchun ro‘yxatdan o‘tkazuvchi organga topshiradi.
 Maxsus komissiya tomonidan korxonaning muhri, burchakli va boshqa shtamplarini, davlat ro‘yxatidan o‘tkazilganligi to‘g‘risidagi guvohnomani topish imkoni mavjud bo‘lmasa, ularning bekor qilinishi to‘g‘risida ommaviy axborot vositalarida e’lon beradi va mazkur e’lonni ro‘yxatdan o‘tkazuvchi organga taqdim etadi.
 Korxonaning tovar belgisi mavjud bo‘lsa maxsus komissiya tegishli organlarga korxonaning tugatilishi munosabati bilan tovar belgisining ro‘yxatdan o‘tkazilganligi to‘g‘risidagi guvohnomani bekor qilish haqida xat jo‘natadi.
 Maxsus komissiya tugatish ishlari tugallanganligi to‘g‘risidagi (qolgan mol-mulk taqsimotini hisobga olgan holda) protokolni rasmiylashtiradi va tasdiqlaydi.
 3.11. Korxonaning tugatish hujjatlari to‘liq paketi to‘plangandan so‘ng maxsus komissiya tugatilayotgan korxonani yuridik shaxslarning davlat reyestridan chiqarish to‘g‘risida quyidagi hujjatlarni ilova qilgan holda ariza bilan ro‘yxatdan o‘tkazuvchi organga murojaat qiladi:
 soliq organining davlat budjeti va davlat maqsadli jamg‘armalariga majburiy to‘lovlar bo‘yicha qarzlarning mavjud emasligi to‘g‘risidagi xulosasi;
 tugatish ishlari yakunlanganligi to‘g‘risidagi Maxsus komissiya protokoli;
 korxona hujjatlarining Davlat arxiviga topshirilganligini tasdiqlovchi ma’lumotnoma”.
 8. 3.12-bandning birinchi xatboshi quyidagi tahrirda bayon etilsin:
 “Ro‘yxatdan o‘tkazuvchi organ yuqorida ko‘rsatib o‘tilgan hujjatlar asosida uch kun muddatda korxonani uning tugatilishi munosabati bilan yuridik shaxslar davlat reyestridan chiqarish to‘g‘risida qaror qabul qiladi va yuridik shaxslar davlat reyestriga bu haqda yozib qo‘yadi hamda tuman Bandlikka ko‘maklashish markaziga, korxonaga xizmat ko‘rsatuvchi bankka, statistika va soliq organiga xabar yuboradi, ular korxonani bir ish kuni mobaynida hisobdan chiqarishlari shart”.
 9. 4.1 va 4.2-bandlar quyidagi tahrirda bayon etilsin:
 “4.1. Davlat ro‘yxatidan o‘tkazilgan vaqtdan boshlab moliya-xo‘jalik faoliyatini amalga oshirmayotgan korxonalarni tugatish to‘g‘risida qaror qabul qilishda hududiy maxsus komissiya quyidagi harakatlarni amalga oshiradi:
 korxonaning tugatilishi to‘g‘risida matbuotda e’lon beradi;
 xizmat ko‘rsatuvchi bank hisobvarag‘ini yopadi;
 ro‘yxatdan o‘tkazuvchi organga korxonani davlat reyestridan chiqarish to‘g‘risidagi ariza bilan murojaat qiladi hamda agar, mavjud bo‘lsa, yo‘q qilish uchun muhr va shtamplarni topshiradi.
 Maxsus komissiya tomonidan korxonaning muhri, burchakli va boshqa shtamplarini, davlat ro‘yxatidan o‘tkazilganligi to‘g‘risidagi guvohnomani topish imkoni mavjud bo‘lmasa, ularning bekor qilinishi to‘g‘risida ommaviy axborot vositalarida e’lon beradi va mazkur e’lonni ro‘yxatdan o‘tkazuvchi organga taqdim etadi.
 4.2. Matbuotda korxonaning tugatilishi to‘g‘risida e’lon chiqqandan so‘ng kamida bir oydan keyin quyidagi hujjatlar taqdim etilganda korxona ro‘yxatdan o‘tkazuvchi organ tomonidan davlat reyestridan chiqarilishi mumkin:
 korxonani uning tugatilishi munosabati bilan yuridik shaxslar davlat reyestridan chiqarish to‘g‘risidagi ariza;
 xo‘jalik sudining korxonani tugatish to‘g‘risidagi qarori;
 agar mavjud bo‘lsa — davlat ro‘yxatidan o‘tkazilganligi to‘g‘risidagi guvohnoma;
 xizmat ko‘rsatuvchi bank hisobvarag‘i yopilganligini tasdiqlovchi hujjat;
 soliq organining korxona davlat ro‘yxatidan o‘tkazilgan vaqtdan boshlab moliya-xo‘jalik faoliyatini amalga oshirmaganligi to‘g‘risidagi ma’lumotnomasi;
 korxonaning tugatilishi to‘g‘risida ommaviy axborot vositalarida e’lon chiqarilganligini tasdiqlovchi hujjat;
 Shundan keyin tugatish jarayoni mazkur Nizomning 3.12-bandiga muvofiq amalga oshiriladi”.